Massas heliumballonne by interskole pla Paarliete | Netwerk24
Massas heliumballonne by interskole pla Paarliete
Verskeie Paarliete is ontevrede oor die jaarlikse massas ballonne wat na die hemel gestuur word by die inter skole sportbyeenkoms.Foto: Devidean Moses
Verskeie Paarliete het hul ontevredenheid vandeesweek uitgespreek oor die massas ballonne vol helium wat jaarliks by die interskole-sportbyeenkoms vrygelaat word.
Een so ’n inwoner, Peter Thornhill, bestempel die tradisie op Facebook as ’n “onverantwoordelike spektakel” en skryf dat plastiek wat net een keer gebruik word en nie bioafbreekbaar is nie, in die natuur en in riviere beland waar dit lewe vernietig.
Ander Paarliete sê weer die praktyk gebeur net een keer per jaar en rig nie juis veel skade aan nie.
Ander is bekommerd oor die plastieklinte wat om bome gedraai word om skole se kleure te verteenwoordig en dan nie verwyder word of ordentlik geberg word nie en ook skadelik vir die omgewing is.
Antje Shone stel voor die deelnemende skole moet ’n alternatiewe tradisie begin.
Charlotte Nell, ’n meesterstudent in afvalbestuur aan die Universiteit Stellenbosch, stem met die laasgenoemde saam en sê sy onthou die universiteit was tot 2016 ook onbewus van die skade wat die ballonne aanrig. Die eerstejaarstudente van die universiteit het elke jaar ingevolge tradisie duisende ballonne met hul “doelwitte en drome” losgelaat.
Nell sê die langafstandswemmer en omgewingsaktivis Lewis Pugh het ’n rol gespeel om die tradisie te staak. Hy het getwiet: “Ek maan studente [van Stellenbosch-universiteit] om nie 5 000 ballonne vry te laat nie. Dit besoedel en maak dood,” met skokfoto’s van seelewe in dié rubber en tou vasgevang.
Die studente het ná die twiet eerder self die ballonne opgeblaas en een vir een gebars. Hulle het elke stukkie opgetel en laat herwin. Nell meen die tradisie hoef nie gestop te word nie, maar moet net aangepas word.
’n Kaapstadse omgewingsprokureursfirma, Cullinan and Associates, herinner Suid-Afrikaners dat dié praktyk onwettig is. Die firma skryf op sy webwerf “een van die maniere waarop die nasionale Wet op Omgewingsbestuur (Nema), wet 107 van 1998, artikel 24 van die Grondwet ondersteun, is om vir elke persoon ’n versorgingsplig te gee om in redelike omstandighede buitensporige besoedeling of die beskadiging van die omgewing te voorkom”. Die firma redeneer ook dat die vrylating van massas ballonne sekerlik die omgewing, diere en seelewe sal beskadig.
Die firma waarsku dat elkeen wat nie sy Nema-versorgingsplig nakom nie, ’n stewige R10 miljoen beboet kan word of 10 jaar tronkstraf opgelê kan word. Verder kan enigiemand wat rommel strooi, of iemand wat onder hul toesig is toelaat om rommel te strooi, kan ingevolge die Wet op Omgewingsbestuur: Afval (Wet 59 van 2008) tot ’n R5 miljoen-boete of tot vyf jaar tronkstraf, of albei, gevonnis word.
. Many Paarlites are displeased with the annual helium-filled balloon release at interschools sporting events. Cape Town-based environmental law firm Cullinan and Associates reminded the community that mass balloon releases are illegal in terms of the National Environmental Management Act.